የአንስታይን ደብዳቤዎች ከ1ሚ ዶላር በላይ እንደሚሸጡ ይጠበቃል 
  - አንድ ደብዳቤው ከ3 አመታት በፊት 3ሚ ዶላር ተሽጧል  ታዋቂው የፊዚክስ ሊቅ አልበርት አንስታይን በተለያዩ ጊዜያት የጻፋቸው ደብዳቤዎች በቀጣዩ ሳምንት ሎሳንጀለስ ውስጥ ለጨረታ እንደሚቀርቡና ከ1 ሚሊዮን ዶላር በላይ ይሸጣሉ ተብሎ እንደሚጠበቅ ዘ ቴሌግራፍ ዘገበ፡፡ለጨረታ የሚቀርቡት ደብዳቤዎች በአንስታይን የእጅ ጽሁፍ የተጻፉና በተለያዩ ርዕሰ ጉዳዮች ዙሪያ የሚያጠነጥኑ እንደሆኑ የጠቆመው ዘገባው፣ ከደብዳቤዎቹ መካከልም አንስታይን ለልጆቹና ሃንስ እና ኤድዋርድ እንዲሁም ለቀድሞ የትዳር አጋሩ ሜሊቫ ማሪክ የጻፋቸው ይገኙበታል ብሏል፡፡ አልበርት አንስታይን በደብዳቤዎቹ ፈጣሪን፣ ፖለቲካን፣ ታሪክን፣ ሳይንስንና ሌሎች ጉዳዮቹን የተመለከቱ ሃሳቦቹን እንዳንጸባረቀና የሳይንቲስቱን የአመለካከት ጥልቀት የሚያሳዩ አስገራሚ ሰነዶች እንደሆኑ፣ ጨረታውን ያዘጋጀው የሎሳንጀለስ አጫራች ኩባንያ ዋና ስራ አስፈጻሚ ጆሴፍ ማዳሌና ተናግረዋል፡፡አንስታይን ሃይማኖትን በተመለከተ የጻፈውና ጎድ ሌተር በመባል የሚታወቀው ደብዳቤ እ.ኤ.አ በ2012 ለጨረታ ቀርቦ በ3 ሚሊዮን ዶላር መሸጡንም ዘገባው አስታውሷል፡፡